Torsdag presenterte klubblisensansvarlig i NFF, Rune Nordhaug, resultatet av klubbenes økonomiske rapporterting for siste halvdel av 2015.

Se klubblisens-presentasjonen her

Toppklubbene på herresiden gikk 140 millioner i overskudd i 2015, inkludert spillersalg og salg driftsmidler. Mye av dette kommer fra god spillerutvikling og salg av spillere samt gode sportslige prestasjoner i UEFAs turneringer.

- Dette beviser at gode sportslige prestasjoner i Europa gir gode økonomiske bidrag inn til klubbenes økonomi. Det er likevel viktig å merke seg at klubbøkonomien ikke er friskmeldt. Klubbene er avhengig av sterk kontroll på kostnadssiden for å sikre balanse i sin daglige drift. En stabil økonomisk situasjon er et langt steg mot å kunne fokusere mer på sportslig fremgang, sier fotballpresident Terje Svendsen til fotball.no.

På kvinnesidene er tallene også samlet sett positive. Toppserieklubbene har i 2015 snittinntekter på 10,6 millioner kroner og utgifter på 10,2 millioner kroner. Klubbene har en høyere inntektsoppgang enn kostnadsoppgang.

- Klubbene i Toppserien har en høyere inntektsoppgang enn kostnadsoppgang, dette viser god kontroll i økonomien. De sikrer at de skaffer seg inntekter før de bruker dem. For første gang siden det finansielle oppfølgingssystemet ble innført i 2012 er ingen kvinneklubber i rød sone i 2016. Det er likevel viktig å være klar over at Toppserieklubbene har små økonomier, og dermed større risiko for kortsiktige svingninger. De må fortsette sitt sterke fokus på hvordan de skal opprettholde en stabil økonomi fremover, sier Svendsen.

i OBOS-ligaen får Bryne FK irettesettelse for å ikke ha nådd sitt delmål i sin handlingsplan for finansielt oppfølgingssystem. De andre klubbene i lignende handlingsplaner nådde sine mål.

Ull/Kisa og Raufoss er begge pålagt å utarbeide handlingsplaner for å forbedre sine økonomier.